Et arrangement i Lendum Hallen ved Sindal gik tilbage i oktober 2010 grueligt galt, da en otte meter høj hoppeborg væltede ned over en flok børn. Seks børn i alderen syv til tolv år kom ifølge anklageskriftet til skade. Hoppeborgen var konstrueret på en måde, så børnene kunne klatre seks meter op og rutsje ned, men da borgen ikke var bundet fast til noget, kunne den vælte sammen. En mand fra firmaet HopHans, der stod for opsætningen af hoppeborgen, er tiltalt i sagen og sidder i dag, tirsdag, på anklagebænken ved Retten i Hjørring. Han er anklaget for at have forvoldt fare for andres liv og førlighed, fordi han ikke sikrede sig, at hoppeborgen var forsvarligt fastgjort. Derudover sikrede han heller ikke, at hoppeborgen havde en såkaldt returklap i begge sider, og da den ene returklap manglede, tabte hoppeborgen luft og væltede. Retssagen begynder klokken 13.

Opsummering:
Seks børn kom til skade, da en hoppeborg væltede til et arrangement i Lendum Hallen tilbage i 2010. I dag kommer sagen for retten.